Il-gwida taqdi obbligu fir-Regolament dwar il-moviment liberu ta' data mhux personali (ir-Regolament FFD), li jirrikjedi li l-Kummissjoni tippubblika gwida dwar l-interazzjoni bejn dan ir-Regolament u r-Regolament Ġenerali dwar il-Protezzjoni tad-Data (GDPR), speċjalment fir-rigward ta' settijiet ta' data magħmulin minn data kemm personali u kemm mhux personali. Il-gwida għandha l-għan li tgħin lill-utenti – partikolarment l-intrapriżi żgħar u medji – jifhmu kif iż-żewġ Regolament jolqtu 'l xulxin. Bi qbil mad-dokumenti eżistenti tal-GDPR imħejjija mill-Bord Ewropew għall-Protezzjoni tad-Data, dan id-dokument ta' gwida jimmira li jiċċara liema regoli japplikaw meta tiġi pproċessata data personali u mhux personali. Jagħti ħarsa ġenerali siewja lejn il-kunċetti ċentrali tal-moviment liberu ta' data personali u mhux personali fi ħdan l-UE, filwaqt li jispjega r-rabta bejn iż-żewġ Regolament f'termini prattiċi u b'eżempji konkreti. Il-gwida hija partikolarment rilevanti għan-negozji privati, l-iktar l-intrapriżi żgħar u medji, organizzazzjonijiet u entitajiet oħra li jipproċessaw id-data bħala parti mill-attivitajiet professjonali tagħhom. Tkopri l-produzzjoni, il-ġbir, il-ħżin, it-trasferiment jew operazzjonijiet oħra ta' pproċessar tad-data, kemm personali u kemm mhux personali. Saħansitra n-negozji li jipproċessaw biss data mhux personali kapaċi jsibu l-gwida utli, peress li d-dokument jirreferi għal sitwazzjonijiet fejn id-data aktarx tkun soġġetta għal rekwiżiti ta' lokalizzazzjoni, jew inkella, taħt ċerti kundizzjonijiet, soġġetta għal regoli dwar il-protezzjoni tad-data. Il-gwida tagħti wkoll serħan il-moħħ li d-drittijiet taċ-ċittadini għall-protezzjoni tad-data personali tagħhom dejjem ikunu rispettati, inklużi meta d-data tagħhom tkun imħallta ma' tipi oħra ta' data, jew li d-data tagħhom tkun anonimizzata kif suppost. Barra minn hekk, il-gwida għandha wkoll valur informattiv għall-awtoritajiet pubbliċi, li jipproċessaw id-data regolarment u huma direttament involuti fil-ħolqien ta' regoli leġiżlattivi u amministrattivi fir-rigward tal-ipproċessar tad-data. Minbarra li tispjega l-kamp ta' applikazzjoni tar-Regolament FFD u tal-GDPR, il-gwida tidentifika wkoll l-interazzjoni bejn dawn iż-żewġ settijiet ta' regoli. Turi kif jaħdmu flimkien iż-żewġ Regolamenti fir-rigward tal-moviment liberu tad-data. Tfisser ukoll il-kunċetti ta' data mhux personali u data personali, u tiċċara liema regoli għandhom jiġu segwiti meta jiġu pproċessati settijiet ta' data mħalltin, jiġifieri settijiet ta' data magħmulin minn data personali u mhux personali. Id-dokument jispjega wkoll in-nozzjoni tal-portabbiltà tad-data, u d-differenzi tagħha bejn ir-Regolament GDPR u dak tal-FFD. Joffri lin-negozji ħarsa ġenerali dwar il-kodiċijiet ta' kondotta għat-trasferiment tad-data u għall-bdil tal-fornituri ta' servizz ta' pproċessar tad-data, u jiddeskrivi r-rwol tal-ħidma awtoregolatorja, bħal kodiċijiet ta' kondotta u mekkaniżmi ta' ċertifikazzjoni biex juru l-konformità mar-regoli tal-protezzjoni tad-data. Sabiex toffri stampa preċiża ta' kif iż-żewġ Regolament jikkontribwixxu lejn il-moviment liberu tad-data fi ħdan l-UE, il-gwida tfisser il-kunċetti ta' rekwiżiti tal-lokalizzazzjoni tad-data fil-qafas tar-Regolament FFD, kif ukoll il-prinċipju tal-moviment ħieles fil-qafas tal-GDPR. Id-data mhux personali hija differenti mid-data personali, kif stabbilit fir-Regolament GDPR. Id-data mhux personali tista' tiġi kkategorizzata skont l-oriġini tagħha, speċifikament: Filwaqt li l-gwida tirreferi għal aktar eżempji ta' data mhux personali, tfisser ukoll il-kunċett ta' data personali, anonimizzata u psewdonimizzata, u tiddeskrivi l-konfini bejn id-data personali u dik mhux personali. Normalment, fil-ħajja reali, sett ta' data x'aktarx li jkun magħmul minn data personali kif ukoll data mhux personali. Dan spiss jissejjaħ “sett ta' data mħallat”. Is-settijiet ta' data mħalltin jirrappreżentaw il-biċċa l-kbira tas-settijiet ta' data użati fl-ekonomija tad-data, u s-soltu jinġabru permezz ta' żviluppi teknoloġiċi bħall-Internet tal-Oġġetti (jiġifieri oġġetti konnessi diġitalment), l-intelliġenza artifiċjali, u teknoloġiji li jippermettu analitika tal-big data. Eżempji ta' settijiet ta' data mħalltin jinkludu r-rekords fiskali ta' kumpanija, li jsemmu l-isem u n-numru tat-telefon tad-direttur tal-kumpanija. L-istess sett ta' data kapaċi jinkludi l-għarfien min-naħa ta' kumpanija ta' problemi u soluzzjonijiet informatiċi abbażi ta' rapporti ta' inċidenti individwali, id-data statistika anonimizzata ta' istituzzjoni tar-riċerka u d-data mhux ipproċessata li nġabret oriġinalment, bħat-tweġibiet minn rispondenti individwali għal stħarriġ statistiku. Le, la r-Regolament FFD u lanqas il-GDPR ma jimponi obbligu li s-settijiet ta' data mħalltin jinfirdu, jew li d-data personali u dik mhux personali jiġu pproċessati b'mod separat. Fil-biċċa l-kbira tal-każijiet, dan ikun diffiċli ħafna u ftit li xejn prattiku, jekk mhux ukoll impossibbli. Għalhekk il-gwida tispjega r-regoli applikabbli skont ir-Regolament FFD (l-Artikolu 2(2) tiegħu), filwaqt li fil-każ tas-settijiet ta' data mħalltin: Jekk il-parti tad-data mhux personali u dik tad-data personali jkunu “marbutin b'mod inseparabbli”, id-drittijiet u l-obbligi ta' protezzjoni tad-data li jitnisslu mill-GDPR japplikaw bis-sħiħ għas-sett ta' data mħallat kollu, inkluż f'każijiet fejn id-data personali tirrappreżenta parti żgħira biss tas-sett ta' data. Il-gwida tfisser ukoll il-kunċett ta' rabta inseparabbli, u tagħti eżempji prattiċi tal-applikazzjoni tar-regoli msemmija. Ma hemm ebda obbligu kontradittorju bejn il-GDPR u r-Regolament FFD. Filwaqt li l-GDPR jiżgura livell għoli ta' regoli ta' protezzjoni tad-data u jipprevedi l-moviment liberu tad-data personali, ir-Regolament FFD jipprevedi l-moviment liberu tad-data mhux personali. Iż-żewġ Regolament jippermettu l-moviment liberu ta' kull data fi ħdan l-UE. Barra minn hekk, ir-Regolament FFD ma fih ebda obbligu għan-negozji, u l-aspetti prattiċi tal-ipproċessar tad-data mhux personali huma l-għażla tan-negozju partikolari. Ir-Regolament FFD ma jillimitax il-libertà kuntrattwali tan-negozji li tippermettilhom jagħżlu l-post fejn isir l-ipproċessar tad-data tagħhom. L-għan tar-Regolament FFD huwa li jippermetti l-moviment liberu tad-data mhux personali fi ħdan l-UE. Bosta gruppi tal-partijiet ikkonċernati qegħdin jiżviluppaw kodiċijiet ta' kondotta għat-trasferiment tad-data u għall-bdil tal-fornituri tas-servizzi fir-relazzjonijiet ta' negozju, kif ukoll kodiċijiet ta' kondotta dwar il-protezzjoni tad-data fil-qafas tal-GDPR. Qiegħda ssir ħidma wkoll għaċ-ċertifikazzjoni taċ-ċibersigurtà tas-servizzi tal-cloud. Għaldaqstant, l-awtoregolamentazzjoni se tippermetti lill-atturi fis-suq isiru iktar innovattivi u jrawmu l-fiduċja fl-oqsma tagħhom, u potenzjalment se jsiru iktar reattivi għall-bidliet fis-suq. Għal aktar tagħrif Stqarrija għall-istampa - Is-Suq Uniku Diġitali: il-Kummissjoni tippubblika gwida dwar il-moviment liberu ta' data mhux personali Gwida għar-Regolament dwar il-moviment liberu ta' data mhux personali Qafas għall-moviment liberu ta' data mhux personali - Mistoqsijiet u Tweġibiet Ir-Regolament Ġenerali dwar il-Protezzjoni tad-Data: sena minn mindu twaqqaf Gruppi ta' ħidma tal-partijiet interessati dwar il-bdil tal-cloud u ċ-ċertifikazzjoni tas-sigurtà tal-cloud Informazzjoni prattika dwar il-moviment liberu tad-data fuq il-portal Your Europe